text: Vigtigt fund i Jelling
  03 november 2013 kl. 12.34
  Metaldetektiver har fundet flere vigtige vikingesmykker i Jelling.
  I mange år har arkæologerne ledt efter tydelige tegn på vikingebebyggelse i Jelling. Uden held.
  Men i går fandt en flok metaldetektiver fra Thy-Mors Detektorforening flere vikingesmykker i området øst for byen.
  - Det er i hvert fald et tegn på, at der har været bebyggelse og et tegn på, at der har været kontinuitet i et område, der er rigtig interessant i forhold til monumenterne, siger detektorfører Peter Hyldgaard til TV Midt-Vest.
  Der er bl.a. fundet en trearmet fibula og en fuglefibula, der begge er en slags avancerede sikkerhedsnåle, som kun fandtes i vikingetiden.
  Mindst to af fundene er danefæ, og den lokale arkæolog Charlotta Lindblom fra Vejle Museerne er begejstret over opdagelsen.
  - Med de ting der er fundet, har der måske været en plads med metalproduktion. Og genstandene knytter stedet til vikingetiden. Det er meget spændende. Specielt fordi det er her i Jelling, for det har vi ikke set andre steder. Det en kæmpestor brik i det puslespil, som vi nu kan arbejde videre med, siger arkæologen til TV Midt-Vest.
  